# dongjiaozongjian

第一冊


## 正教鑑


附 後 聖 更

納 底 百 言


ЗЕРЦАЛО


Православнаго исповъданïя

изъ

сочиненïй

Святаго Димитрïя Митропо-

лита Ростовскаго Чудотворца

и

Стоглавъ

Святаго Геннадïя Архïепископа

Константинопольскаго.


1830го года декабря 3го дня.


### 正教鑑序

且夫教也者。所以正人心而鑑是非也。是故人心之所真知謂之信。信也者。正教之根本也。人心之所端向謂之望。望也者。正教之究竟也。人心之所實慕謂之愛。愛也者。正教之指歸也。以正教信望愛三德原其始。以聖人更納底百言要其終。誠能以此為鑑。人人身體而力行之。将見正教者。惟精惟一。默受心傅。愛主愛人。承行爾㫖。自今而後。人心既正。是非可鑑。有不共登夫光明正大之域也哉。


### 正教鑑自序

或問於余。是書奚為而作。曰祇述要道。示我同人。欲其識認正教。以恪奉真主也。原夫昔年两國分定交界之初。維時。臨境有俄羅斯駐防軍兵數戶。分屬內地。蒙

國家曠恩。恩賜斯衆入

京。隸在旗下。世為满洲。及今沾沭深乆矣。斯軰固俱係遵奉天主正教之人。

皇上聖明。仍許其遵教事主如故。且

賜以焚修唪經之所。聽其守素學而循舊教。當是時。斯衆中尚有司教神父 華言喇嘛 一人。乃董理此軰。修省懺悔諸內務。及誦經祝禱等神工者。厥後此神父既歿。斯衆若失怙恃。不勝哀鳴籲懇。復蒙

聖祖仁皇帝矜恤。

飭令行文於俄羅斯國。奉提遣神父及學藝生徒共十人来

京之事。由是輪班徃返。十載一易。每班定有司教神父源源而来。職此故也。其詳俻載則例異域録等書。兹不多叙。惟是數十年前。若軰猶皆記憶舊地語言文字。為司教神父者。教誨提撕之際。但依原處土語。即便辭明意達。逮今歷年已乆。於舊日語言。一切遺忘。㐮時經卷。概莫知曉。開導誘掖。殊為艱難。因是余居神父之位至此。竭蹶漢文。粗譯此種經書。俾便通明義意。以資講解誦讀。庻幾有以充我司教之專責。并期不負

朝廷諭令神父来

京。廪食靝飬之

聖意仁恩云爾。問者唯唯。於是援筆以自序。

### 正教鑑目録

卷之一

論信德 見一張

信經 同張

聖神七恩 見十張

聖神九效 見十一張

聖會誡命九條 同張

七件聖事 見十三張

卷之二

論望德 見一張

祈禱之義 同張

天主經 見二張

真福九端 見五張

卷之三

論愛德 見一張

善德諸端 同張

罪惡諸端 見二張

本罪三條 同張

天主十誡 見五張

正教鑑目録終


### 正教鑑。弁言

奉教之人。乃耶穌賀利斯督。以水以神。所新化而復生之者。宜堅持信德正理。勤行善功。始可得常生之福。是以信望愛三德為至要。於是兹書闡發正教之理。分為三卷。另附聖更納底百言於後

### 正教鑑。卷之一。論信德

夫心中形容所仰望之情状。確然如在眼前。而意內服從目所未見之事。斯謂之信德。或曰信德非他。惟信眼目所不能見之事物耳。

#### 信經 (乃公會所輯分十二端如左)

##### 一 我信惟一全能天主父。造成天地。及諸有形無形之物。

天主為無原之原。而為萬物之始原也。所謂無原者。是無所從生。非由何而造成。乃能使萬物各得其生成。又恒保存其所生之物也。

天主是一性一體而含三位。曰父。曰子。曰聖神。此三者共為一。且此三位。無大小先後尊卑之別。乃全相等而永在無間。所以吾人宜信天主雖是三位。實係一體。雖係一體。而位屬三焉。

天主三位一體之體。是無形無像之神體。非五官所可知覺者。故人不可妄臆。謂天主之體。與人之軀體相同。而或作有首。有耳目手足等想。盖天主全體。如純為首。而為萬物之始元。如純為耳目。而無所不聞。無所不見。如純為手足。而無所不控制。無所不在焉。

天主全智。凡現在未来之事。並神人之隐微想念。由前而後。莫不洞徹悉知。天主全善。其善不能遷易。其德不可測量。天主全能。因從無物中。止發一言。便即化成此佳羙之世界。凡諸盛德羙善。靡不懷於其內焉。

所謂全能天主者。明示惟一天主本性為全能。其他一切受造者。俱不得為全能也。且其全能。依乎本性之善。是故不可妄思。天主或有不能之處。即如天主不能行惡作罪說謊等。而謂其非是全能諸說。盖天主所以不能行惡者。因行惡不合其至善之本性也。

所云造成者。明其創造所得見之諸物。如天地氣海。飛潛動植之物。及人之肉身。與夫所不能見者。如鬼神。及人之靈魂。凡此皆以惟一己之聖言。造成於六日之內也。

或問。天主如何造我元祖。曰用土化成其肉軀。噓氣於面。而令其生活。賦之靈魂。而以己之聖容繪於其上。使與己之聖容相似。初天主所造人之內外體。固係不死不滅。迨人既犯罪。其不死不滅之體喪失。盖天主生人。特為顕揚其聖名。使得嗣其常生之福樂。但人因隨邪魔之意。而欲僭替天主之威權。啖戒食之菓。始違其禁令。其形神之體。由是而墮隕矣。肉身則罹於憂勞困患。疾病災殃。而現世之死亡。莫能脫免。靈魂則變其秉彛之醇良。易趨於惡。難反於善。乃輙干天主之義怒。自致所應受之永殃。獲無窮之刑戮焉。其後世子孫。既咸染厥罪。故理宜同受厥罰矣。

天主全知。固明識亞當終将犯罪。但天主既依己意造成之。再亦不願更改。其所以然者。乃天主不欲使人罪之惡。超越其本性之至善。而勝其愛人之情。並妨其造人之原意也。且未開闢之先。天主父預定。日後必将遣己子降世。以其血蠲滌人罪。躬與其通和也。由天主所許生救世者。於亞當之後裔以来。亞當亦知此天主之定㫖也。

前所謂無形之物。指鬼神而言也。善者稱天神。惡者曰魔鬼。其惡非由天主而出。乃因其本願而作也。當初原無善惡之別。因天主造成。俱係善神。及至生成之後。其中一分天神。叛逆天主。違背厥㫖。而欲自立。其他二分天神。不隨其意。恐背反天主之命。乃願永遵聖㫖。於是逆者受罰。降於地獄而成魔鬼。順者受賞。居於天國而為天神。至所居天之善神。其多不可勝數。只分屬九品。其九品又總歸三部。第一部者。以座為名。以賀魯賔為名。以爕拉分為名。居第二部者。以權為名。以主為名。以軍旅為名。第三部者。以欽差者之首為名。以爵位為名。以欽差者為名。

##### 二 又信惟一主。耶穌賀利斯督。為天主之獨一子。從無始生於父。由光者光。由真天主者真天主。受生而非受造。與父一體。萬物由彼而受造。

天主子為真天主。從無始及今。迄於無窮之世。生於父。與父同尊同貴。又實為造物與世及時之真主也。

耶穌譯言救世者。賀利斯督譯言品位至尊者。盖古時依聖經之禮。凡簡選将置於耶類。即是鐸德 或朝廷。或先知者之爵位。登位之前。用聖油擦敷其頂。然後推尊於厥位。以行其職。是以俱稱為賀利斯督者。

耶穌既取肉身降生之後。則身兼三職。其為主祭。為君王。為先知者。是故凡載於聖經。而指其職。皆有不同。如某端理指耶穌之任。而合於主祭。或合於君王。或合於先知者也。

曰天主之獨一子者。明示耶穌為天主本體之子也。凡迎接而信從其聖訓者。亦各稱天主之子。但非天主本性之子。止依聖寵而為天主之義子耳。

##### 三 彼為我等人。並為救我等。自天降来。因聖神懷孕於瑪利亞童女而為人。

因人類沉溺於罪。致災禍而将亡。故天主子降世以救贖之。其降世之說。非向在天。後降於地。亦非與聖父相離之謂也。彼雖降於世。乃仍與聖父同在於座。並瑪利亞之胎中。實因聖神之功。懷孕而取真人性。非人性之幻象。又非偕己從天而来之者也。乃借至淨童女之血。成其肉軀。俻其四體百肢。賦之純羙靈魂。然後其人性。結合於天主性。因此賀利斯督雖是一位。實含两性。天主性一。人性一。因而真為天主。並真為人。雖然。但非化其天主性。而成人性。亦非化其人性。而成天主性。又非其靈魂代為天主性。並非其天主性。與人性交合而共成一體。乃两性各兼其本情。俻具於賀利斯督一位。與吾人之性有殊。止因其無原罪之污而已。

童貞女瑪利亞。實為天主之母。其誕生耶穌之時。並誕生之前後。以至卒世。皆是童貞無損。至潔至淨之女。因而堪承天主子降生之妙用。吾人皆宜誠切欽奉讃羙之。是故聖教會。以髙理耳上品之天神。及耶理撒別他聖婦之言。輯為讃頌之詞。曰慶哉。天主母。童貞女瑪利亞。满被聖寵者。主與爾偕焉。女中爾可為讃羙。爾胎之子。並可為讃羙。救世之主。由爾而生焉。盖此讃羙之詞。實出自天主之意也。

##### 四 又為我等被釘十字架。當彭替批辣特居官時。受難死。而乃瘞。

因我等以罪惡。䙝凟侮辱無限至仁至善之天主。故天主子毫無微罪。為救普世萬民。情願受難。死於十字架。然耶穌雖真受難而死。而傾其寶血。但非其天主性受難受死也。止於人性之形體。受難受死耳。其天主性。自降生以来。從未與其人性相離。受難受死之時。以至死後。其天主性。同在於聖身。又同在於聖魂。其死後。聖魂雖與肉身相離。而其天主性。與聖魂聖身。又從未有相離之時。是以賀利斯督既死。其天主之本體。依舊生活。其靈魂一離肉身。即偕天主性。同降地獄。救援古聖人之靈魂。携之升天。並引右盗亦同升天國焉。

耶穌賀利斯督之死。與吾人之死相殊。其說有三。一 耶穌之死。乃由吾人罪重惡深所致。二 盡主祭之任。以刑架為台。献己身於天主父。以救萬民。三 立代請之功。以通和世人於天主聖父也。

此端載有十字架三字。今便宜解明其義。十字架者。乃耶穌敗伏邪魔之寶器。是以吾人皆當敬拜之。因天主子。傾流己聖血於其上。故其中具天主所施之能權。以逐退邪魔。凡吾人䖍心呼賀利斯督之名號。彼魔即遠遯矣。無論十字架之形状何如。皆當行敬拜之禮。盖我等所以恭敬十字架者。因賀利斯督於此。傾流己之寶血。而使其架為聖。並立無限功勳。以救吾人類。非徒以其形状而尊敬之也。至於十字式之形状。其預像許多載於古經。即如亞客伯。用两手以降福於岳昔夫之子。並沫儀諧。舉手以戦勝阿蔴利客之類皆是也。

畵聖號。當以右手三大指相並者。因竒冶芙府中之聖會。命如此畵。以破蔴爾疼。宻泥伙之異端。且羅西 亞 國之教宗。曾致書於䧞開里。卭提誐基亞之教宗。問畵聖號之式該如何。彼於答書內。詳驗其義。又其状証於聖宗徒卭德肋之手。此外居東方四教宗之座位者。皆依此合並三大指之式。以畵聖號也。

##### 五 及第三日復活。符於經典。

吾主賀利斯督。以天主性之能力。自死者之中復活。天主本性。固係永遠生活。此云復活者。謂其受生受難受死之肉身復活也。

##### 六 升天坐於父之右。

所謂賀利斯督升天。及坐於父之右者。亦指其受難受死。而後復活之人性而言。論其為天主。則常在天。亦在于地。而無所不在焉。

耶穌賀利斯督。從未遺脫其人性。迨其降世審判。仍偕其人性而来也。

論賀利斯督之人性。不能無所不在。既在於天。則併不在於地也。

且依聖體聖迹之妙理而論。既麫餅之體盡滅。易為吾主尊體。酒之體盡滅。易為吾主尊血。則聖子之人性。偕天主性。亦在於地。而為真天主真人。如於天焉。

##### 七 及赫顯榮威而還来。審判生死者。彼國無終。

賀利斯督再来審判之時。大地萬衆。咸該於現世之所思所言所行。而反命於天主。以受其相稱之報。義人繼嗣常生。以享榮福萬樂。惡人雖亦得常生。但永将受辱戮萬苦焉。

審判有二。私審判。公審判。凡人臨終時。各有私審判。盖是時明見其一生所作之諸事。或善或惡。絲毫不爽。天下萬民。同赴天主台前。謂之公審判。此審判時。義人不待對質。因其義而膺永福。惡人因厥罪以獲永苦。當是之時。乃各人之良心。自作呈訟也已。

審判確日。果在何時。世人概不能知。惟審判之期将至。預有先兆。一 福音之道。遍行於普世萬國。二 戦鬪饑荒。瘟疫災異。降於大地。並有諸種異象。發現於天。

此審判之後。義人之靈魂。其享榮福之境。亦自有異。乃因功德之厚薄而分。罪人之靈魂。其刑罰之輕重。亦各不同。乃由罪惡之大小而別。

公審判以前。罪人猶能脫免地獄。但非憑其本身之力。乃他人以其義理所聚之財。代彼時行哀矜之事。或作祈禱等神工。使其得天主哀憐。而免地獄之苦。且仰頼無血之祭。能脫免地獄之罰為尤速。由此可觀。從古至今。由今而後。决無有銷煉人罪之火。

今義人之靈魂雖居天堂。罪人之靈魂雖在地獄。然其善惡之賞罰。尚未盡受。待其靈魂復合於肉身。公審判一畢。始隨其功過而受相當之報矣。

##### 八 我信聖神施生之主。發於父。偕父及子。惟一欽崇。藉先知者之口而嘗諭。

聖神為天主。與父及子。同體同尊。因聖父為聖性之始原。是故聖神發於聖父。

天主聖神。為古新二聖經之肇端。昔公會聚議之時。嘗施其妙用於諸聖賢之身焉。

###### 聖神七恩

一 明智。能使人精進於潔德誠意。並於諸所善功羙行。

二 聰慧。能使人透徹天主之聖㫖。

三 謀畧。能扶佑人以顯揚天主。救己靈魂。

四 勇毅。能使人堅固信德。力敵誘惑。

五 超識。能以聖教道理。啟誨他人。

六 䖍恭。能使人體合主意。專務祈禱等神工。

七 敬畏。能使人恪恭天主。畏其權威。而發熱愛之心。如孝子愛其父母之情然。

聖神九效

仁愛。喜樂。平安。忍耐。良善。仁慈。信德。温和。節制。其他諸所善德。皆因聖神之寵祐而生。而咸為其功效也。

##### 九 又信惟一聖而公。宗徒之教會。

聖會。謂諸信者之聚會。領教於宗徒之會。為惟一。此聖會。由於葉路撒稜城而起。其故為何。因福音之道。原出於此。而後行及於普世萬國。所以葉路撒稜之教會。為天下之諸聖會之母也。

賀利斯督。親作此諸信者之教會之基址。而為聖教之宗。故凡在正教者。必湏遵奉此聖會。承行其誡命。一如真孝子。奉行其父母之命者然。

###### 聖會誡命九條

一 每主日及諸瞻禮之日。宜悔罪祈禱。至聖堂聽誦經言之道理。

二 凡奉教者。皆當遵守教會所定齋期。以及瞻禮四日。並瞻禮六日之齋。

三 該尊敬諸耶類。尤宜尊敬其本神父。

四 告解領聖體。每年宜行四次。若工人。至少每年亦湏一次。

五 凡未通達聖教經文者。當戒忌看異端邪書。並不可聽其講論。

六 為秉權者。及為已亡之人。該祈求天主。使其見憐於主。為異教之人。亦當祈求天主。另彼改邪歸正。

七 凡主教於危急之時。諭令守齋。或行祈禱等神工。必湏遵守之。

八 凡屬聖堂公業。宜禁止俗人強取。居神品者。湏勤心照顧修堂。並諸所屬聖教會之事。

九 於齋期內。禁行婚娶。並禁徃来非理遊戯之處。

##### 十 我認惟一聖洗之禮。以獲罪赦。

此端記述聖洗聖事。今便宜解明其義。及他諸所聖事之迹也。

聖事之迹。乃天主親定之禮。以表明其聖寵。而賦於我等。亦曰聖事之迹。乃天主以有形之外儀。施其無形之神恩。於諸信者之靈魂耳。

凡聖事之迹。其要有三。一 湏相應之初。如聖洗湏用水。聖體聖血湏用麫酒是也。二 湏待主教。或依正規以手撫之禮。所立之耶類。亦可。三 湏呼聖神。及誦經言之状。此三者俻。而後耶類以聖神之能力。始成聖事。誦經時。又湏發至誠䖍心。毫無懷疑之意。以祝成之。

建立聖事有二義。一 標明聖教會真子之記號。二 設良法以對治人罪過之病症。

###### 七件聖事

一 聖洗。乃是滌除元祖亞當。貽留之原罪。使人通和於天主。而開入天國之門也。

行此聖事之時。耶類誦經曰。天主之僕 某 領洗。因父及子及聖神之名者。其聖事即成。若遇病危将死之際。則凡人皆得行此聖洗之禮。

二 堅振。是以聖神之能力。堅固人之信德。

行此聖事之時。耶類誦經曰。此乃聖神之印記。而為其恩寵之表也。其聖事即成。

三 聖體。是司祭者。将賀利斯督之真體真血。於麪酒形內隐藏者。與我等領之。

行此聖事之時。耶類呼聖神而誦經曰。祈主垂爾聖神於我等。並於此所献之祭品。而化此麫餅。為爾賀利斯督之尊體。並化此爵內之酒。為爾賀利斯督之尊血。以爾聖神易之。其聖事即成。

四 神品。是天主親以主教手撫之禮。授權於人。使之依聖教會所定之規。行聖事之迹也。

行此聖事之時。主教誦祝文曰。聖寵乃常治弱者。及補償缺乏者。故兹以手撫之禮。立此最䖍恭之 某 輔祭者為耶類 云云。其聖事即成。

湏知此神品聖事之外。另有神品。即天主聖神之寵祐是也。故凡奉教者。皆通此神品也。

五 告解。是使人發痛悔己罪之心。而得諸罪之赦於天主前也。

行此聖事之時。耶類誦祝文曰。我神子 某 我願吾主耶穌賀利斯督。赦免爾之諸罪 云云。其聖事即成。

凡欲行告解者。必湏守告解之要理。始能得其罪之赦。其理有四。一 於耶類前。實如於全見者天主之目前。凡從上次告解以来。復犯之罪惡。皆宜䖍心承認。切實明白訴告。萬不可增減隐瞒。二 因己之愆尤。得罪天主。傷害他人。故宜發謙遜自懲。而真切痛悔之心。三 宜情願聽受耶類所命補罪之規。而忻然遵行之。四 湏定恒志。凡以前所犯罪惡。從此而後再不敢復犯也。

六 婚配。是賦寵祐於夫婦。使之終身好合無替。且必湏男女二人同願通婚。其聖事始成。

七 終傅。是赦終身之罪並治肉身之疾使之痊愈。

##### 十一 我望已亡者俱復活。

此端具有二義。一 公審判之時。不拘善人惡人之肉身。俱得復活。二 凡靈魂既結合其肉身之後。則依其行為之善惡。必受相稱之報也。

此端亦載。吾人皆宜時常記憶四終。即死候。審判。天過。地獄是也。

##### 十二 並来世之常生。亞敏。

於来世之時。天主必降永福於其所簡閱之人。並賜以常生無窮之神樂。凡此福樂。皆人之耳目從未見聞。心意從未想及者也。

其於後世善人肉身之福樂。與其靈魂之福樂。不能有異。非靈魂之福樂外。更有肉身之福樂。乃有惟一永樂。靈魂與肉身所同享之者耳。葢世界窮盡之時。天主令人之靈魂。與其肉軀两相結合。而復成其不朽不滅光榮之神體。與天神相同者。因而是時之人。不待於飲食衣服等世物也。

其福樂。特在於享視天主三位一體之榮福。並睹萬神萬聖之伍列也。


正教鑑卷之一終

### 正教鑑。卷之二。論望德

望德者何。篤實仰兾於天主之謂也。乃由天主光照默示。而生於人心者。或曰。望德。謂自上所垂之德也。誠懷此德。則常生之佳境。可期至焉。

此德始於新立寵教之時。乃耶穌賀利斯督。因人遵守天主之誡命。所施於人者。凡領聖體聖血。並能常行祈禱之工。此德方為真切無疑也。

因天主經與九端真福。屬望德。今於此畧解其義。無不恰當。但未解此二項經文。先該發明祈禱之義焉耳。

#### 祈禱之義

夫人以熱切信德。祈求天主。而凡合其聖㫖而求。必有指望得之。此乃謂之祈禱。祈禱有三樣。感謝天主。為所施於我等之諸恩。尤為救免我等靈魂於諸仇害。是第一祈禱。求赦免我等罪過。並賜恩寵於我等身靈。是第二祈禱。歌頌上主之威權。並永遠榮光。是第三祈禱。祈禱又有公私之別。公祈禱。乃衆人合聚一處。即如在聖堂中。同志同心。祈求天主是也。私祈禱。乃在隐僻幽静之處。獨自為人為己求天主者也。

祈禱之工。必湏貞德。䖍恭。和睦。並能寬恕仇人。以及棄絕世俗之諸務。又必湏忍耐醒寤。而無怠惰。勉力以發感謝天主之心也。

#### 天主經

何謂天主經。即在天我等父者等語。此經分為起下語。求望語。収結語三段。

##### 第一段。起下語

在天我等父者。

此起語。教誨我等。凡赴天主前祈禱。皆如受造者。亦如其義子赴焉可也。二 當為正教會之子也。三 求時不可含疑。更當切信。必能得其所求於至仁之父矣。四 因天主為吾人之公父。故我等宜相友愛。如一家之昆弟然。五 所謂在天者。乃教吾軰舉心志以向於天上。並示天主雖無所不在。但其飬育義人之聖寵。與竒異德業之盛。猶顯著於天上焉。

##### 第二段求望語。分七端

###### 一 我等願爾名見聖。

一 求天主恩賜我等寵祐。使能精進於諸善行。俾見之者。觀感效法吾軰。而稱揚天主之聖名。二 求開示未能實認天主。及未奉教者。咸得識認真主。而棄邪歸正。並與我等合同讃揚在天之大父也。三 求凡具名奉教。而為非義醜行者。因是致人誹謗聖教。侮辱天主。若此之人。皆振其心。使絕遠於罪惡也。

###### 二 爾國臨格。

一 求天主。躬以聖寵仁義。治理我等。使不為私慾罪惡所累。二 此求語內。又具此義。人誠安於天主之聖寵。而預先嚐味天上之福樂。則輕棄世俗而專慕天國也。三 求天主再来降世之期。速速而届焉。

###### 三 爾㫖承行於地。如於天焉。

一 求天主。勿容我等隨己私意。以渡今世。乃制禦我等。使如其願也。二 求使我等。不惟不敢違背其聖㫖。且盡力欽遵其誡命。三 於此求語可明。無論何情何事。若非天主聖意准允。未有無故臨及吾身者。顧吾軰當體合其聖㫖而行。餘可無患耳。

###### 四 我等望爾。今日與我。我日用糧。

一 求天主使我等。無虧失於聖道。無缺乏於聖言。因天主之聖言。為飬靈魂之神糧。若不幸而乏此糧。則人靈無頼以生。而必亡者也。二 求賞賜我等聖寵。以領賀利斯督之聖體聖血。三 求賜我等。凡所需保存生命之諸物。使無缺無餘。而足以飬吾身者可耳。

曰今日者。乃示現在生活之時也。盖後世親自享見天主之聖容。無待於今世之糧也。

###### 五 而免我債。如我亦免負我債者。

一 求天主賜我等罪過之赦也。盖此所謂債者。即罪過之謂。二 此求語。又含此義。我等該免負我債之人。即是得罪於我。干犯我者之諸罪愆。若不寬恕人之罪過者。皆徒行其祈禱。於是不惟不得其罪之赦。且其祈求。反轉為罪也。

###### 六 又不我許。陥於誘感。

一 因世俗肉身魔鬼。常引我等陥於諸罪。因此求天主。救免我等於此三仇之誘感。二 求救我等困廹於聖教會之異端人。並以邪術左道。惑亂我等之惡人。使無被其欺誑蠱惑。三 為賀利斯督遇諸窘難之際。求以聖寵增益我等神力。俾能承當其困難。忍受至終。而以致命之苦楚。獲榮福冕旒。並求勿使我等所受之苦。勝於我等力量。

###### 七 乃救我於凶惡。

一 求救脫我等於諸罪過。並於引誘我等犯罪之邪魔。二 求救免我等於世間各種災難。三 求臨終時。遠驅恒欲吞噬吾人靈魂之仇。並乞遣安慰之天神。以護衛我等。而脫此危險也。

##### 第三段收結語。

因爾國及權能。並榮光於世世。亞敏。

此結語。與起語相應。起語明示我等。能得所求之事於至仁之父。結語亦教誨我等。凡所求必能得之也。因普世萬國之權能榮光。俱屬於天主。是以我等凡所求。皆當求為天主之光榮而已。

亞敏者。譯言是也。然也。或曰任其如是。義通。即或無耶類。俗人獨自誦此結語亦可也。

#### 真福九端

以上所說真福九端。即是賀利斯督。初垂訓之言。亦屬望德。故予今按如此註之。庻乎其或不爽矣。

##### 一 神貧者為福。因天國係伊等所有也。

凡於天主前。自謙自卑。自以為罪人。自認為貧乏。而自若無一善行者。皆為神貧也。如是之人。因常深思。若無天主寵祐。而惟恃自己微力。則㫁不能為善。故歸功於己之念。頃刻不容萌於其心中。

##### 二 啼泣者為福。因伊等将受慰也。

啼泣者。即如神貧者一般。亦於天主前。認己罪過。想己卑賤。並心中一切弊病。是以常常悲痛哀哭之。恐干天主之義怒。而懼将来之審判。故常懺悔其過愆。而自責之。且此憂。謂之依乎天主之憂。而此痛悔之心。為必能改過之效驗也。

##### 三 良善者為福。因伊等将繼嗣安土也。

良善者。即如神貧者一樣。亦認己德與才之短處。故慎恭行止。在天主及人前。遇順利。則歸功於主。而不歸於己身。值憂患。則不怨天主。亦不尤人。乃安居困難之地。而順逆之際。皆惟一感謝天主之恩。寬以待人。敬以順長。不輕侮平等之人。不厭嫌居下為者。不自誇。不嫉妬。

##### 四 嗜義如饑渴者為福。因伊等将得飽飫也。

愚謂此義德非他。即昔日耶穌賀利斯督降世。所成永遠之義德也。耶穌既為吾人立代請之功於聖父前。受死以贖天下之罪。轉天主聖父之義怒而為慈憫。此義德始成全焉。所以凡神貧者。欲沾此義德之分。而誠發痛悔之情。良善之心。遵依信德。倚頼賀利斯督之功。伏求己罪之赦於仁慈天主。並願列於義子之籍。而求此義德之效驗。即聖神之七恩。以助其修德為善者。此皆為嗜義如饑渴者也。

##### 五 哀矜者為福。為伊等将蒙哀矜也。

哀矜者。乃從愛天主。並愛衆人。欲人人皆有裨益。濟其急。救其危。啟其愚。以解其惑。而凡有獲罪之處。皆赦宥之。

哀矜有二。神哀矜一。形哀矜一。

形哀矜有七件。ㄧ 以義積之貲。食飢者。二 飲渴者。三 衣裸者。四 顧囹圄者。而撫恤安慰之。使其勿失望。五 顧病者。六 舍旅者。七 塟死者。

神哀矜亦有七件。以善勸人。使之憎嫌罪惡。而遵守聖教之正理。二 啟誨愚蒙者。令之認識真主。三 依正理與人設謀。四 為他人祈求天主。五 慰解憂患者。六 忍受欺侮我者。七 寬恕得罪於我者。

##### 六 心淨者為福。因伊等将得見天主也。

凡正直朴實之奉教者。專意愛天主愛人。皆為心淨者。依天主所賦人之才能。守身靈之貞潔。特為精修德行。而愈體合天主聖意。亦屬心淨之德。若身雖未近色慾之事。而心馳於媱念邪情者。則固不為貞。乃實為媱。是故於此端福無與也已。

##### 七 行和者為福。因伊等将稱為天主之義子也。

凡人或遇分爭鬪訟。垂離仇怨者。推誠開導。解其爭鬪。化其仇怨。使共歸友愛之誼。此則為福。若夫合謀不義。黨同為奸。此等人。不惟不能稱為行和者。且為反間之惡徒也。

##### 八 為義而被窘難者為福。因天國為依等所有也。. 九 既人因我而誹謗爾。窘廹爾。無端而以諸般惡言詛詈爾。汝軰受此則為福。

所謂被窘難。及被誹謗者。乃指為義。即為賀利斯督福音之聖言。而受諸般苦刑侮辱者也。即如受困逼。縲絏。監牢。及死亡等苦。此為義所受之艱難困苦。乃是大發愛天主之證。盖凡願為義受苦受刑。使非愛天主至極者。孰能若是也乎。

論致此福之善行。必先當知此二義。德莫能孤立。善不能獨成。盖凡欲修一善。衆善必能同修。一善或有缺。則諸善並損。一德若有虧。衆德俱廢也。又當信為善之人。不惟身後獲在天之永福。且生時依天主之聖寵。即得今世之餘慶。亦能享逸休之福焉。


正教鑑卷之二終

### 正教鑑。卷之三。論愛德

愛德者。乃天主所賦於人心之德也。吾人禀此德以愛慕天主。特為其本性之羙。並為愛天主而愛人。此德繫於遵守天主十誡。即奉行其十端之誡命是也。十誡者。乃天主於錫乃山。以沫儀諧聖人。嘗授於世。欲使天下之人。皆明知何者為天主所喜悅之事。何者為天主所厭嫌之事也。夫善與德。乃天主所喜悅之事。人該力行之。惡與罪。是天主所最厭嫌之事。人當遠避之。是以此誡命中。有令我等遵行天主所喜悅之善德。又有禁止我等。勿作天主所厭嫌之罪惡。

所謂德者。乃由信義所生之功效也。或曰。遵守天主之誡命。謂之德也。夫行善修德。一 必湏天主之寵祐以照之。二 湏自己之明悟以佐之。三 湏由愛天主愛人之本志以成之也。

#### 善德諸端

凡諸善皆謂之德。而至緊切要之德有三。即信望愛是也。人若無此三德。萬不能救己靈魂。盖諸德必由信望二德漸長。而本乎愛德。乃為天主所喜悅者也。此外又有至緊而不可缺之三德。曰祈禱。曰持齋。曰施捨。

祈禱有三。ㄧ謝恩祈禱。一求賞祈禱。一讃頌祈禱。

持齋有二。一聖教會所定之齋。一主教隨時命守之齋。

施捨有二。一奉献於聖堂。一散給於貧人。

由祈禱持齋施捨三者。而生智義勇貞四德。

#### 罪惡諸端

所謂罪者。乃人與邪魔縱慾之謂也。或曰。罪者非他。即違背聖教之正理。干犯天主之誡命也。

罪端有二。有係死罪者。有非死罪者。即小罪是也。死罪亦有二。亞當貽留之原罪。及己身所作之本罪。

##### 本罪三條

本罪分為三條。七端罪宗。屬第一條。悖逆聖神之罪。屬第二條。呼天而招惡報之罪。乃第三條包含之。

###### 第一條

罪宗七端。並對治此罪之樞德七端以克之。

一 驕傲。凡怨尤人。議論人之是非。紊亂聖教會之規模。抗違聖教會之有司。自满自專。自誇自倨。尊己輕人。飾罪詐善。厭聞規勸。喜行私智。好爭辯。樂諂諛。輕棄天主之命令。沉溺罪惡而不悟。以及萬種愆尤。皆從此罪而生。欲克此罪者。必湏修謙遜之德。

二 貪吝。由此而生凡攘奪。窃取。詐偽。誑騙。悖亂。酷虐。殘忍。苛剥。嫉妬。貪婪無厭。好搶好侵。失信無禮等罪。欲克此情者。當勉行施捨之德。

三 迷色。心志昏憒。厭惡道德。怠於進善。自棄絕望。縱酒嗜欲。怨恨奢侈。一切媱行醜事。皆由此罪而起。宜守貞德以克之。

四 嫉妬。厭人有羙善。願人有虧失。毀人之功。彰人之短。炫己之長。懈惰誣枉。自欺殺人等罪。皆由此而生。克治之方。仁愛為要。

五 餮饕。懈怠於修德。憂悶。媱欲。浪笑。自逸。毀謗他人。好爭喜勝。狂妄等罪。皆其流也。當修節德以克制之。

六 忿怒。由此而生嫉妬。爭鬪。詞訟。結寃。復仇。殺人。好搶。妄想妄行等罪。湏修忍耐之德以克之。

七 懶惰。輕易自棄。委罪自白。愁煩疑惑。以惡表壞人心等罪。皆從此而發。欲克此罪者。當勉強欣勤於善。

###### 第二條

悖逆聖神之罪。

妄倚。亦或失望天主之仁慈。背違已明之真理。則係悖逆聖神之罪。考他聖書。又有嫉妬他人所受天主之恩寵。自己固執於罪惡。而終身懈怠改悔。盡此類也。

###### 第三條

呼天而招惡報之罪。

故意殺人。欺凌孤寡貧弱。虧負傭價。厭惡父母而不報其恩。

非死罪者。乃可得赦之小罪也。其端甚多。除耶穌及聖母而外。無一人可免者也。此等小罪。雖不致令人失絕天主聖寵。而陥於永死之禍。但若疏忽輕視。而不急痛改。則必使人冷淡懈怠於遵守天主之誡命。而漸開入於死罪之門也。

凡有責治他人之權。而不規誡之。使之遠惡近善。皆有失教之罪。而於彼人所犯之罪過。亦有干連。如神父於其神子。主人於其奴僕。夫於其妻。師於其徒。父於其子。若遺棄而不顧不教。任其恣肆妄行。則彼所作之罪戾。必有関於己身。而不可逃其責也。

以上皆以善德罪惡並論。今則畧疏天主之誡命。其誡命共有十端。而皆銘刻於石板者。一石板上。銘刻四誡。令我等愛天主。在萬物之上者。一石板上。銘刻六誡。令我等愛人如己者也。

##### 天主十誡. 一 吾為天主。爾主。吾以外。勿以他物而更為爾天主也。

此誡教誨我等。愛敬惟一天主。於萬物之上。誠切仰慕倚頼之。又令我等恭敬教中之諸聖。因彼等恒為吾人轉求天主之故。但不可敬彼。與奉敬天主相同身。

凡背叛聖教。信從異端邪術。或疑惑天主非自有者。非為天地之主宰。一切妄信妄疑。皆此誡所禁者也。

##### 二 毋造揑偶人。及凡天上地下。土中水間。所有諸物之像。勿敬拜奉事之。

此端禁止我等。不可奉事凡用土泥金木等物所造之像。並一切受造之物。至如所繪天神聖人之像。則所以宜行敬禮者。因彼曾受寵愛於天主。而為其可愛之忠臣。於是我等思念彼等忠信於上主。自應發奮效法之。並求伊等。代為吾軰轉祁於天主也。

##### 三 毋呼天主爾主之聖名以發虚誓。

此誡禁止我等妄呼天主之聖名。若於誦經祈禱之時。或遇緊要之事。稱呼天主之聖名。必宜十分敬慎。不可輕䙝。否則亦有得罪於天主。

妄議教會之事理。或違盟失信。及無関緊要之事。而輕呼天主之聖名。無大故而發誓賭咒等。皆為此誡所禁者也。

##### 四 記憶素伯他日。即今之主日 献於主。其他六日。爾當做工。行爾諸事。至第七日。乃宜為天主爾主之素伯他日。

此誡令吾人於主日。及諸瞻禮之日。停止百工諸務。入聖堂誦經。細心聽取所念經言之道理。因他日兼理世間俗務。不得純心奉事天主。故於是日專静以守之。

又禁我等。以非義醜行。並酗酒等事。污凂天主所賞之時日。於主日。及瞻禮日。尤為禁忌者也。

##### 五 孝敬爾父母。然後吉祥方及於爾身。並延壽於世。

此誡命吾人孝敬父母。若朝廷及神牧。並該管官府。受業先生。恩主家翁。及諸年長者。皆在此誡之列。俱當孝順遵命。凡依己力所能。周濟其困阨。扶助其傾危。亦包含於此誡之內。

##### 六 毋殺人。

此誡禁傷害人之身體性命。天主生人。原欲人人相親相愛。凡於憂勞困患之事。互相憐慰救援。以體合天主本性之仁愛。方為至義。若反背此理。而肆志暴虐。刑殺殘忍。以及出謀陥害。帮助行兇。懷仇報復。恨怨咒詈等。皆大得罪於天主者也。

##### 七 毋行邪媱。

此誡禁行邪媱。無論何色何状。凡污穢肉身之事。皆在此誡所禁。又禁止凡勾引行此污穢之端。即如醉酒餮饕。蕩言浪語。輕佻戯侮。䙝狎頑笑等。非理之喜樂。並邪媱之詩詞謌曲圖畵之類。俱為此誡所嚴禁也。

##### 八 毋偷盗。

此誡禁止害人之財物。一切非義不公。明偷暗取。覇占田宅。攘取牲畜。交易相欺。虧負傭人。隐匿失物。窩藏盗賊。衆物獨得。公財私用。損人利己。哄騙訛詐等罪。

##### 九 毋妄證。

此誡禁妄作干證。誣告訛頼。䜛毀譏誚。妄議人之是非。輕擬人之長短。並說謊騙局等罪。

##### 十 毋願他人妻。勿貪他人田庄僕婢牛驢等。並一切凡係他人之物。

此誡教誨我等。不但罪惡之實事。當加嚴戒。即罪惡之想念。亦宜靳絕。盖諸種愆尤。莫不由想念而生。不止財色二者為然。其他罪過偏情。皆無不然。可不慎哉。

吾人誠能於今世。奉行此誡所命。欽遵無怠。則仰頼天主之寵祐。固守正教之信義。可以望獲愛德之全盛於天上。必得頌揚三位一體之天主。於無窮世。亞敏。


正教鑑卷之三終

## 聖更納底百言

一 爾當信天主父。及子。及聖神。三位係一體。不相離。不相交合。而為同聖者也。父無所從生。子乃受生。而非受造。聖神非有所從生。亦非受造。乃發於父。此三位為一志。共受一尊貴一敬拜之禮。於萬物神人。且俱無始無終而永在焉。

二 爾亦當信天主子降孕。係受真人性。非受其幻像而已。乃一位含二性。曰天主性。曰人性。其所以為天主者。以有天主性故。又為人者。以嘗取人性故。而两性俱俻焉。

三 生彼之母。爾當稱為天主母。而信彼為童女。並為救世之母。其所以為母者。因彼生育賀利斯督之故。其所以為童女者。因誕生之際。及誕生之後。皆為至潔童女故云耳。

四 爾當以誠信。敬拜賀利斯督之聖架。因其於上。彼成全救贖萬民之功故也。

五 爾當以誠信之心。欽敬賀利斯督。及彼至淨之母。並一切聖人之像。猶如當彼面前一般。忻然祁曰。賀利斯督。耶蔴努爾。耶蔴努爾者。譯言天主偕我等之語。如馴良之羔羊。被牽於祭祀。以甘受宰戮。請衆偕来謌頌。敬拜懸於十字架上。永生之主也。

六 爾當祈求忻合主㫖之衆聖。葢伊等承受天主之聖眷。亦如寵幸之僕於其主也。凡趨赴於彼者。必能保護之。

七 爾於聖人之聖屍。當以誠信之心。口親之。敬之如尊貴者。因伊等。為賀利斯督曾受苦也。

八 爾當信賀利斯督聖體聖血之迹。而凛然領之。以獲天國無盡之嘉羙焉。

九 爾當絕去疑念。勿謂麫餅如何能變為聖體。酒如何能變為聖血乎。然湏知。凡在人所不能之事。在天主則無所不能也。

十 爾依所聞於聖經吾主之至言。當信衆已亡者。将来俱復活。並當信後世之常生。

十一 爾當常憶審判之時。待復命之日。望受依爾所行之報。堅信此乃将来必有者。

十二 爾當盡爾心。竭爾靈。以愛慕天主。並将爾諸凡之事務。一切性行。皆舉之以悅其意焉。

十三 爾當愛他人。因爾與之同復生於沐浴之池。凡奉教者。爾當愛之如昆弟。吾主嘗曰。我升歸於吾父。亦即爾等之父也。

十四 爾當常以敬畏天主之念。懷之於心。爾不拘在何處。天主亦與爾偕在焉。不論爾行何處。居何處。天主莫不皆在於彼。

十五 爾當以畏懼天主之念。治馭爾心。而時刻檢束己身。恐失控制而妄動。習為頑戯也。

十六 凡在尊長之前。爾必當行頓首之禮以敬之。葢自卑之心。可以使其愛爾。並讃羙爾。

十七 凡遇爾之朋友。及與爾相等者。爾當欣然迎接。拜揖畢。即與伊等請安。以法葉利撒別他。與瑪利亞請安者似也。

十八 比爾年少者。或在爾下者。爾亦當歡然待之。惻然憐之。及為伊等該發歎於天主前。因伊等初認天主之故也。

十九 爾當盡爾之力。以畏懼國王。葢畏懼國王者。不但可免害於自己之身命。又從此愈學敬畏天主。

二十 輕忽官長。則是如輕忽付彼權位之天主矣。葢於眼見之主。尚不知敬懼。何能敬懼眼不見之天主哉。

二十一 弟子見師之杖。尚然知懼。况於其師乎。怕國王者。必能怕罰罪人之天主。葢國王。乃天主所用以牧民者。既可以賞善人。而亦可加刑於惡人者也。

二十二 其後於衆富貴人前。爾宜行頓首之禮以敬之。葢為謙遜之故然也。如遇枝葉扶蔬之樹。必先俯躬低首。而後乃可徑過耳。

二十三 受權於國王者。於其僚友。則責以尊榮。至於在其下者。乃欲其頓首以敬之。

二十四 凡諸使用之物。如飲食衣服等。爾皆當取其粗陋者。莫以寒儉為羞辱。因世人有大半皆居貧苦之中也。

二十五 勿謂我係富貴人家之子孫。故應以窮苦為耻辱。盍思世人孰可比賀利斯督之富貴乎。然而其在天爾父。生爾於聖洗之池者。尚處貧窮。無倚頼之所。何况吾人。以貧窮為羞耻。其可乎哉。

二十六 爾當以義修身。凡於應答之間。務率真合理以對。不可因惜情面。作假証見。

二十七 爾於國君前。當戒虚詞。因天主将破敗一切說謊之人。故當以謙下誠實之心答之。一如在天主之前焉。

二十八 若彼出言不真。爾或不知其意。則爾宜愈加謹慎。恐彼試探爾心。豈可以顧爾之身。而露己之謊言哉。既不能使彼取信爾言。果為顧己之身耶。

二十九 苟爾出言真實。而或見怒於人。爾不必以此為慮。常以主之言自慰。為義而被窘難者為福。因天國乃伊等所有也。

三十 凡於爾以上。及爾以下者之前。爾皆宜實行謙遜。若只懼爾以上者。爾以下者。則欺凌之。便是假謙遜耳。

三十一 凡行止坐卧。視聽言語之間。務要本乎温良厚重。因此以顯自己為真奉教者。又能令衆人讃揚吾主矣。

三十二 温良者。是言語行事。以及使令人之間。不敢干犯一人。而以己之所為。悅衆人之心。

三十三 爾宜常戒忘念。恒以淨心達於上主。以此為爾建功之始基。而免己靈淪於懈惰也。

三十四 人性恒墜於下。似不足怪。惟是既墜之後。猶不醒悟。乃可怪耳。抑豈有迷失道路。而不思返覔正途者哉。設爾懈惰而廢一日之工。来日亟湏倍加勤勉。以償其缺可也。

三十五 凡爾将作某事。勿因願得世榮而行。葢世上之榮光。其拋別於愛彼者。有如暴風一起。即奪人之羙德。飄然而徃。且從而笑彼之愚也。

三十六 由至仁天主之恩寵。永福必及於衆人。而人乃不願以忍耐誠信候望之。直如不信有復活之大事者。汲汲焉貪世上之珍貴。詎非至愚之人乎。

三十七 若普天下之光榮。可比天上威榮之萬一。則世人㫁不肯釘尊榮之主於十字架上。因此何僕敢居於不接待其主者之舍哉。

三十八 爾當樂受羞辱。如飲苦味之藥。雖則苦口。實足以除去心罪之疾。葢罪每以甘入。而以苦出也。

三十九 夫欲獲永福者。必淡泊一切世味。常以死期為念。並不患受人之侮辱。因吾主降世時。尚見凌辱於其僕也。

四十 求尊榮於今世者。必不堪受人之欺凌。惟持信守義者。乃能樂承羞辱。爾宜常憶主訓。凡求人世之榮光。而不求榮光於惟一天主子者。則不能信我耳。

四十一 爾宜為賀利斯督忻受饑渴。身苦愈加。靈力愈增。因天主量人所行以報其功。吾等誠能甘忍微苦。天主必以永福報之。

四十二 爾若樂與為賀利斯督致命者為列。則宜委身齋克。捐絕欲情。空乏口腹。堅毅心志。傾流爾血。若不能傾之於外。則以淡泊糲食。竭之於內。以獲天主所許之永福焉。

四十三 爾思凡延請國王者。必清除整治其屋宇。爾誠欲延接天上之王臨於爾室。湏潔身以齋戒。飾躬以謙德。並以祈禱之馨香燻之。而後爾靈神方得為光明之室矣。

四十四 祈禱之工。乃毓靈之神糧。不可缺廢。形體乏食。則力疲身困。靈魂若缺祈禱之粮。則其力亦必消之。而漸及於神死矣。

四十五 燈燭為照室之光。祈禱乃照靈三司之光也。燭必無滓而後燦爛。祈禱湏無雜念。而後乃為明亮也。

四十六 秉燭者。湏謹防風。祈禱者。當戒懈惰。宜以醒寤及勤勞。並以忍耐之工修持之。如人粧飾新婦然。必盡羙盡善。方可取悅於天上之王。

四十七 爾當献爾心願於天主。知人之事於其未生於世之前。而無所不知者也。於是勿求遂爾意。葢人之所思念。每皆無益。應向天主云。承行爾㫖。雖我等負形之人。不知彼為何行此。或行彼。然凡彼所行者。必皆有益於我等矣。

四十八 爾當嗟歎如稅吏。趨赴如蕩子。悲痛如阿哈卧。泣哭如媱婦。呼號如哈那揑亞。伺候如孀婦。祈禱如野歇其亞。自卑如麻納昔亞。苟爾如此數人之祈禱。慈主必収爾之祈求。猶如母之提携其嬰兒然。

四十九 偶覔僻處静坐。宜追想爾平生之罪。恐失天國之福。內外發悲哀之情状。而稽首歎云。吾寄世良乆。誰灌水於我頭。使我目流淚如湧泉乎。嗚呼。日将近矣。可勝痛哉。

五十 爾若無淚。勿失望。必湏常盡心嗟歎。况淚乃是天主所賜之恩。故必湏常歎而發悲痛之心。然後必漸得於天主之恩矣。經云。尋者必得。求者必受。有叩門者必開矣。

五十一 爾既獲淚之後。當固守之。恐因恣食縱飲。或由妄擬他人之長短而復失之。惟宜省察己身可也。葢人皆為天主所造者。故决不可輕易論其短長。

五十二 雖於己目睹。亦勿依此為信。葢即爾目睹他人之罪。猶恐或有誤也。况當初在地堂中。即眼目勾引人入罪。而我等因目隕墜也。

五十三 夫必自己為無罪之人。乃或可論他人之長短。然除惟一天主外。更有孰為無罪之人乎。惟一天主為至善之不可限量。獨彼始可定㫁凡一切有限量者。

五十四 凡有癰疽生於己身上者。則不必憎嫌他人之污穢也。若常思己罪之衆多者。亦㫁然不敢談及人之過愆矣。

五十五 議論人之罪行。乃自傲自逞之弊端。𨚫天主恒厭傲人。凡時常思念終期。及己身之諸罪。則又何暇揚首。察他人之過失哉。

五十六 勿驕傲。恐墳墓藏爾者誇詡。此於爾何益之有哉。異日旅人貧客。肆然卧眠於爾塚上。爾亦眇無知覺矣。

五十七 蛆虫乃至賤之微物。爾過為自尊自傲。若爾稍有聰明。則當貶抑己傲情。試思爾雖徤壯剛強。未幾将為衆虫所食也。

五十八 爾宜追憶已徃毫傑善戦之士。雖功盖天下。剛勇震世。以富貴權𫝑。嘗揚其聲名者。而今冺然無遺迹矣。又曾無一人。以彼為念者也。其當世居於貧賤。竭誠勉力。以救己靈魂者。今乃在天國享無比之榮福焉。而又為世人所稱頌仰求者也。

五十九 每遇送塟者。爾宜哀之。視同己身焉。及從至墓所。於此又獲两益。其一見彼之已死。因是必得念己之将終。由此而自謙矣。其二憐彼之骸骨。而今己殯瘞之。将来己身。亦獲見憐於人也。

六十 爾當徃顧病者。饋以喜食之物。躬親服事之。一如己之眷屬。猶宜自念。不定遲速。或亦罹此苦状。未可知也。

六十一 或有人因病苦而咨嗟。爾宜落淚悲憫之。以彼困苦。嗟歎於天主前。若遇醫而代彼出貲調治其病。尤為更善。

六十二 迨其既死。則以手揜閉其口與目。且盡心為彼靈魂祈求於天主前。親手洗浴其屍。若彼係貧人。爾尤宜竭力賻助。無使之赤體而塟也。

六十三 徃看死者。最為哭泣悔罪者之一助。因當其時。眼見不乆形骸入棺。一生之名利頓消。富貴盡冺。未有不動悲歎之情者也。

六十四 若爾幸蒙朝廷及官府之寵眷。宜憐彼受欺壓於有權𫝑者之人。更宜出力。直至滴汗。以照護孤獨者。因天主将以爾汗之一滴。權為致命者之血焉。

六十五 若爾未見識於朝廷。則當在其寵幸者之前。為彼困窮者哀告求助。使之各得其所。天主亦将待汝如以上所云。

六十六 爾當側耳。以聽乞丐者之哀鳴。及貧窮者之求告。發爾惻隠。以己之所盈餘。補助其所缺乏也。

六十七 爾當惻然舉目。憫視赤身露坐而寒顫者。誠能取爾笥中所藏之衣。而慨然與之。以遮護爾同類者之體。主必将報爾以百倍。且報爾以常生之福焉。

六十八 爾當伸手。引彼途間逰食者止於爾家。同彼共飯共飲。及凡天主所賜爾飲食之諸物。俱與彼分而用之可也。

六十九 爾遇行旅及無舍者。宜携入爾家。與之凈衣以除其濕。與之煖服以禦其寒。且勿厭洗其身之垢穢。尤當哀其貧窶。而實心以憐憫之也。

七十 爾宜徃顧陥囹圄者。以遵吾主所命。憐視伊等困難之時。嗟歎曰。嗚呼。伊等僅以一罪。而受罰如此。我乃常得罪於賀利斯督者。反敢快意而安居也乎。

七十一 設爾見彼衆中。或有因被誣告而遭禍者。則爾切湏為賀利斯督扶佑之。並於聽信其妄言詞訟者之前。為彼一一陳說。以顯露其真情。不至寃抑。葢凡身近朝廷。及有官職之人。欲救自己之靈魂。其法莫善於救免無辜。而受欺壓之慘禍者也。

七十二 爾遇珍饈盛饌。當思有食藜藿粗飯者。併且有因身遭疾痛。雖冷水恐其亦不能自供者。

七十三 宜取爾筵前飬身之品物。分散於乞丐者。以此哀矜。飬爾靈魂。因靈魂尤貴於肉軀。且彼乞丐者。永存爾所施之德惠。而爾所以仰求於天主之仁慈。及保佑之恩澤。必於爾臨終之時獲之也。

七十四 爾若享受爽口之飲。當是時。宜思乞丐之中。或有甘飲日曝塵集之腐水者。

七十五 爾處盛當之時。當常記阿巴辣汗。謂富者之言曰。爾昔生時受福。彼貧者受苦。今則彼享安樂。爾則受困苦矣。不亦宜乎。

七十六 爾於潔席厚褥上。展足安卧之時。當思彼等。有僅以蔽衣掩體。卧於露地者。或因疾病及凍冷。不敢伸舒其足者。尚多也。

七十七 爾寢於複室之內。而聽風雨瀟瀟之聲。是時當念窮人。今夜之苦况何如。葢雨之滴身。猶矢之刺膚。更有終夜危坐。被水浸漂。而求睡不得者。可不念哉。

七十八 冬時爾居嚴宻暖室之中。而任意寬衣取便。是時當愀然動念。思彼乞丐者。團圍於微燼之傍。競競寒戰。僅煖其两手而已。而通體尚為凍寒者也。悲夫。

七十九 爾宜勤修聖業。切念神工。世間俗務。非爾所宜顧也。且湏知。領洗時所受潔白之神衣。無論貧富貴賤皆同。是故爾當慎之。恐其如世俗之見。以貧人缺少暫時鮮羙之形衣。與己所衣者有所不同而忽慢之也。

八十 聖教會召爾祈禱時。不論現今爾作何等之世事。宜盡置之。而趨赴靈魂之神宴。猶如伯多祿。與若望。奔赴於吾主之墓者然。

八十一 爾徃詣聖堂之際。宜念或因某事有憾於人。而有未盡釋然之處。急湏全消爾怒。勿留微愠於胸中。庻使爾祈禱之羙。直如太陽之光。照爾靈神耳。

八十二 黑雲能掩日光。不釋舊怨者。亦知其必損祈禱之羙也。

八十三 将入聖堂之門。爾宜競競然如登天闕。至與祭上主之時。由始而終。更當凛然正立。凡彼際所行之諸端。皆宜以形神之目。及以誠信之心而仰望之。若然。則自能化去紛紜之俗念。而專静以思来世之神事矣。

八十四 見至尊極聖之祭品。為萬民祭献於天主聖父者。爾宜揚手向上。而已誠信之心。謝主之洪恩曰。救世之主。天主。賀利斯督。吾願凡諸榮光。盡歸於爾。眷顧我等。以爾仁慈者也。

八十五 爾宜常思。雖汝罪惡衆多。然而天主待人之仁慈無限。因此終身决莫失望於得罪之赦也。

八十六 是故爾當趨赴其台前。而讃揚其聖名。尤宜速徃。俯伏泣悔於造爾者之主。呼其仁慈。號其矜憫。否則恐死期驟至。而奪爾生命也。悔之不亦晚乎。

八十七 勿云我罪惡重。過愆多。諸行已是悖理。是以不敢徃伏主前。然而慎勿失望。第當自今而後。决不再犯。則倚頼天主至慈恩祐。未有不蒙其罪之赦者也。

八十八 經有云。我實語爾。凡向我而来者。吾不逐之於外。又曰。爾等歸我。我必痊療爾疾。因我不願罪人之死。是以爾當固志誠信。天主為至凈之原。凡至彼前者。悉可獲其潔淨也。

八十九 果爾欲真心痛悔。則必該發其實情於外。即如爾欲痛悔驕傲之罪。則當示以謙遜。欲痛悔縱酒。好色之罪。則當示以齋克潔凈。故曰避惡而為善者。即所謂改過遷善之寔者也。

九十 爾毋乆溺於罪污。恐倐然沉没於其中。是時爾雖嗟歎。而無或聞爾者。是時主之天神。至爾目前。視爾仇敵衆多。如雲遮爾。悔何及哉。

九十一 爾當顧慮爾靈魂。因爾靈魂惟一。生命無二。且終期乃人所無得而測者。又且爾仇羣集空際。以阻遏爾升天之路哉。故除善行羙德以外。更無可資助於爾者。於是必湏勉力以至其極焉。

九十二 爾當興修德之程而速行之。恐昏暮将至。而不辨其路也。故必湏發奮以赴天門。而勿涉他岐。不然。或迷失正路。而墮永苦之阱矣。

九十三 爾當盡心欽敬衆主教。彼乃賀利斯督選有靈知。為羣羊之神牧者。爾宜頓首於彼前。則天主之寵福。乃降及於爾身焉。

九十四 爾當尊敬衆鐸德。即侍立於祭台前。賀利斯督之司祭者是也。凡伊等所教誨於爾者。宜忻然順承之。緣所論皆天主之誡命也。

九十五 爾宜敬衆劗禮。及諸輔祭。並恊助誦經者。視之俱如天主之僕。而留心致敬。不敢得罪於一人。

九十六 爾於君王侍近之人。猶且凛然敬懼。無敢一言違迕其意。况於天主之僕。更當如何致敬盡禮耶。

九十七 爾當徃修院。即修士所居之舍也。視彼之行實。禮儀。範例。見伊等處世如何。則必輕己所行。而取正於彼也。

九十八 爾勿厭怠徃謁居山盛德之隠士。宜徃求伊等祝福於爾。代爾轉祈天主。並饋以飬身所需之物。則得靈神之益。非淺鮮矣。

九十九 爾當留意。恐有修士過爾前。爾失頓首之禮。而莫之敬拜。若爾僅行奉揖於爾相識之修士前。則爾行此禮。不過以彼此相善之故耳。非所以敬伊等為尊貴者也。

一百 以上所言。以此終之。爾當盡心愛慕天主。常懷畏彼之念。依公義誠實之理而行事焉。絕己偏私。順從尊長。俯首於下。而舉心向上。恒存熱愛天主。及慈愛衆人之心。撫恤他人之困苦。忍耐己身之患難。於人不惟不可有所干犯。猶當惻怛哀憐。飬贍貧乏。厚待賔旅。思己罪而憂愁。仰天主而忻悅。樂受饑渴。勉制偏情。內湏良善。外必温恭。勿求體面功名。勿貪金銀財帛。宜和愛於親朋。更宜宻邇夫神聖。勿飾非。勿驕傲。凡係天主之事。必篤行之。每遇應對之際。湏謹慎之。常行克己祈禱之功。勉為髙識練達之人。勿擬議他人之長短。宜護庇負屈之善士。夫如是。而後可為福音之子。迨復活之時。必因吾主耶穌賀利斯督之仁慈。得嗣其常生之福矣。葢凡榮光權𫝑尊貴。及敬拜之禮。皆歸於彼。偕彼之父。並至聖神。於今兹。於永遠。及於世世。亞敏。


聖更納底百言終

駕猛竒 伯多祿 司鐸 仝校閱

魏 若明 神父 仝校閱

後學錫 達尼耳 耶類 譯述


Перевелъ Китайской миссïи

Ïеромонахъ Данïилъ Сивилловъ

въ бытность свою въ Пекинъ.

1830го года декабря 3го дня.